**ИЗВЕШТАЈ О ПОСЕТИ ХРВАТСКОЈ (ВУКОВАР И ЗАГРЕБ)**

**ДИРЕКТОРА ДР СЛАВКЕ ДРАШКОВИЋ**

**У ПЕРИОДУ ОД 25. ДО 27. ФЕБРУАРА 2013. ГОДИНЕ**

У периоду од 25. до 27. фебруара 2013. године директорка Канцеларије за сарадњу с дијаспором и Србима у региону др Славка Драшковић боравила је у радној посети Републици Хрватској, у Вуковару и Загребу.

Циљеви посете:

* Сусрети са представницима српске заједнице у Вуковару, посета српској основној школи „Никола Андрић“ у Вуковару, у сарадњи са Генералним конзулатом Р. Србије у Вуковару;
* Сусрети са представницима српске заједнице у Загребу, сусрети са представницима власти Републике Хрватске: потпредседником Владе, представницима министарстава у области образовања, знаности и спорта, као и регионалног развоја и ЕУ фондова; представницима Савета за људска и мањинска права у Хрватском сабору и Владиног савета за националне мањине; посета Митрополији загребачко-љубљанској и Гимназији „Катарина Кантакузина Бранковић“ у Загребу, у сарадњи са Амбасадом Р. Србије у Загребу.

Др Славка Драшковић, првог дана радне посете Републици Хрватској, 25. фебруара 2013. године, посетила је Вуковар, где се сусрела са представницима Срба из локалних власти.

Директорка Драшковић састала се са представницима „Наше странке“, председником Јованом Ајдуковићем и потпредседником Славком Мирнићем у Генералном конзулату Р. Србије у Вуковару, који су је упознали са радом странке и најважнијим проблемима српске заједнице у Р. Хрватској, попут спровођења Уговора о сукцесији, неспровођењу позитивног законодавства, повраћају станарских права, имовине, неисплаћених пензија, незапослености и значају економских улагања из Србије. Том приликом су директорки уручили документ „Стратегија против денационализације и асимилације у хрватски етникум“.

Током састанка, представници Наше странке изнели су извесне примедбе на могуће представљање Срба од стране Заједничког већа општина и Српског народног већа. Они су информисали др Драшковић о предстојећим локалним изборима за градоначелника Вуковара, на којима ће се С. Мирнић бити један од кандидата.

Директорка Драшковић изразила је спремност Р. Србије за активније ангажовање на унапређењу положаја Срба у региону, њиховом опстанку, очувању језика и школства, као и на стварању услова за повратак Срба у Р. Хрватску. Она је указала на присуство велике разједињености међу представницима српске заједнице у Хрватској, на чијем се превазилажењу мора доста радити.

Директорка за сарадњу с дијаспором и Србима у региону др Славка Драшковић током боравка у Вуковару посетила је Заједничко веће општина (ЗВО), у пратњи Генералног конзула Србије у Вуковару Живорада Симића и конзула Владимира Марјановића.

Том приликом, Драшковићева се састала са председником ЗВО и саборским заступником Драганом Црногорцем и његовим сарадницима. Председник ЗВО Драган Црногорац упознао је Драшковићеву са нерешеним проблемима који већ дуги низ година тиште српску заједницу у источном делу Хрватске, као што су питање неисплаћених пензија, конвалидације радног стажа, питање права на држављанство, непоштовања Уставног закона о правима националних мањина, подзаступљености у телима и органима државне управе, као и проблемима у образовању, култури и медијској изолованости.

Састанку су присуствовали саборски заступник Миле Хорват, заменици жупана из Вуковарско-сремске и Осјечко-барањске жупаније Ђорђе Ћурчић и Јован Јелић, и заменик градоначелника Града Вуковара Дејан Дракулић.

Представници ЗВО нарочито су указали на економске проблеме и неопходност улагања из Р. Србије у средине насељене Србима, успостављање привредне сарадње са матичном државом, могућностима субвенционисања привредника из Р. Србије да улажу у ове просторе и омогућавање опстанка Срба на овим просторима.

На састанку је изнет предлог да Канцеларија за сарадњу с дијаспором и Србима у региону, уз подршку председника Р. Србије, организује састанак који би окупио све организације Срба које делују у Хрватској, у циљу проналажења најефикаснијег модалитета за превазилажење разједињености међу њима.

Такође, истакнута је потреба да се помогне грађевинској фирми „Вуковић - Компани“ из Вуковара која запошљава око 350 припадника српске заједнице и која се налази пред претњом стечаја и отпуштања радника, што би за последицу могло да има даља исељавања Срба са ових простора. У вези са тим, Станимировић и Пуповац су информисали г. Симића о недавном разговору са Р. Љајићем у Београду и о могућности да се утиче на то да г. Тодорић помогне у процесу спасавања поменуте српске фирме (предлог министру И. Мркићу поводом предстојеће посете Р. Хрватској).

Представници Заједничког већа општина истакли су да је СДСС, као једина парламентарна српска странка чији су они чланови, једини легитимни представник Срба у Хрватској. ЗВО је овом приликом покренуло и иницијативу за регулисање њиховог правног статуса. Директорки је на састанку уручен документ „Традиционалне вредности и демократске слободе у савременом свијету“, председника СДСС др Војислава Станимировића, који је недавно представљен на конференцији у Варни (Бугарска).

Директорка Канцеларије, након састанка, оценила је да су проблеми са којима се српска заједница у Хрватској суочава велики и комплексни и да ће хрватској страни, као и Влади Србије пренети сва питања о којима је информисана.

Након састанка, Драшковићева је у пратњи председника ЗВО-а Драгана Црногорца посетила Основну школу „Никола Андрић» у Вуковару, у којој се настава поред оне на хрватском, одвија и на српском језику и писму. У разговору са директором школе Жељком Ковачевићем сазнала је о самој школи, њеним потребама као и моделима образовања у Хрватској. ОШ „Никола Андрић“ једина је необновљена школа у Вуковару, а према речима Д. Црногорца њена обнова отпочеће најкасније до септембра ове године.

Посету директорке Драшовић Вуковару медијске су забележили: ТВ продукција ЗВО – Хроника Славоније, Барање и Западног Срема, Радио Дунав Вуковар и Радио Борово.

Драшковић је, као један од основних утисака након сусрета са Србима у Вуковару, истакла повећано осећање несигурности српског становништва због атмосфере која се ствара у Вуковару, нарочито због увођења српског језика и ћириличног писма, те да се Република Србија мора активно укључити у решавање питања српске заједнице, али и од хрватске државе се очекује да реагује на све међунационалне и међуверске говоре мржње.

Током другог дана посете Р. Хрватској, 26. фебруара 2013. године, директорка Драшковић, у сарадњи са Амбасадом Р. Србије у Загребу, имала је неколико сусрета са представницима српских организација у Амбасади.

Директорка је разговарала са председником СКД „Просвјета“ Чедомирем Вишњићем и СПД „Привредник“ Николом Лунићем, у просторијама Амбасаде.

Чедомир Вишњић, као делегат Скупштине дијаспоре и Срба у региону, истакао је да поделу на Србе и дијаспору треба прилагодити стварним потребама дијаспоре односно Србима у региону, уз уважавање културне аутономије Срба у региону и окупљање око значајних институција (САНУ, Матица српска) око одређених питања заштите језика, писма и слично.

Никола Лунић, председник СПД „Привредник“ изнео је два главна проблема са којима се суочавају Срби у Хрватској – питање асимилације и опстанка у „повратничким“ крајевима. Као могуће решење, он види у школовању српске омладине и њиховом везивању за српску заједницу. Лунић је подсетио на проблем повраћаја имовине „Привредника“, на који Влада Р. Хрватске нема реакције.

Истог дана, директорка Драшковић у просторијама Амбасаде у Загребу сусрела се са представницима Српског демократског форума (СДФ), председником Вељком Џакулом и Љубом Манојловићем.

Џакула је изнео извесне примедбе на заступање интереса српске заједнице од стране М. Пуповца, као и очекивања од актуелних власти да имају равноправан однос према свим опцијама Срба у Р. Хрватској. По питању односа Р. Хрватске према српској заједници, Џакула је истакао да се, између осталог, залаже да Влада Хрватске што пре направи оперативне планове за фондове за рурални развој, ради демографске обнове ратом уништених подручја.

На састанку са председником Српског народног већа (СНВ) Милорадом Пуповцем, размотрено је више проблема који неповољно утичу на положај српске националне мањине у Хрватској, пре свега питање избеглица и њиховог повратка, обнове кућа и стамбеног збрињавања. Пуповац је рекао да људи који су у програмима обнове и стамбеног збрињавања не би требало да буду избрисани из евиденције о пребивалишту. У вези са тим, информисао је да постоји иницијатива Срба за формирањем државног уреда који би се бавио решавањем овог и сличних питања. Разматрани су и проблеми у вези са суђењима за ратне злочине, несталим Србима, регулисањем радног стажа и неисплаћеним пензијама.

Пуповац је апострофирао проблематику развоја повратничких средина, Фонда за развој „Тесла штедне банке“, запошљавања у полицији, приоритета у економији и пољопривреди, као и питања у вези са очувањем језика и писма. Сарадњу са Србијом на подручју културе Пуповац види као отворену, у погледу очувања језика, писма, обнове црквене и световне баштине. Нарочито је указано на лоше стање спомен-обележја у глинској православној цркви, где су имена жртава са спомен-дома уколоњена и која је претворена у хрватски дом.

Пуповац је изразио задовољство што је, после сусрета премијера, питање Срба у Хрватској прво питање којем представници Владе Србије почињу дијалог и сарадњу с нашом Владом, што сматра најбољом гаранцијом да ће се та сарадња кретати без стављања ствари под тепих и да ће питање Срба у Хрватској бити повод за бољу и тешњу сарадњу Загреба и Београда.

Драшковић је изразила жељу да српску заједницу у Хрватској увери да је Влада Србије у највећој мери заинтересована и да се бави питањима права и положаја Срба у Хрватској.

Председник Српског народног већа истакао је да ће Канцеларија у СНВ имати сарадника и партнера у активностима на процесу јачања положаја и очувања националног идентитета Срба у Хрватској. Он је посету Драшковићеве оценио веома важном јер она долази у позитивном духу и намерама унапређења односа с Хрватском и положаја Срба.

Трећег дана радне посете Републици Хрватској, 27. фебруара 2013. године, директорка Канцеларије за сарадњу са дијаспором и Србима у региону Владе Републике Србије др Славка Драшковић и Боса Продановић, министар саветник при Амбасади Републике Србије у Загребу, посетиле су Митрополију загребачко-љубљанску. У Духовном центру Митрополије, дочекао их је Митрополит загребачко-љубљански Господин Јован. Разговарано је о различитим питањима живота Цркве у Републици Хрватској данас, а Митрополит се посебно захвалио гошћама на показаном интересовању за рад Гимназије, те је детаљније образложио пројекте и планове Митрополије у вези са образовањем и васпитањем младих.

Овом приликом, директорка Драшковић обишла је Српску православну општу гимназију „Кантакузина Катарина Бранковић“, где се сусрела се и разговарала са ученицима и наставницима Школе.

Др Славка Драшковић директорка Канцеларије за сарадњу с дијаспором и Србима у региону, током радне посете Републици Хрватској, састала се са хрватским званичницима: потпредседником Владе за унутрашњу, спољну и европску политику Републике Хрватске, Невеном Мимицом, помоћником министра образовања, знаности и спорта Анкицом Њежић, помоћником министра регионалног развоја и ЕУ фондова Станком Јанићем, председником Владиног савета за националне мањине Aлександром Толнауером и председником Савета за људска и мањинска права у Хрватском сабору Фуриом Радином.

Кључне теме о којима је разговарано на свим састанцима су: повраћај одузетих станарских права, покретне и непокретне имовине, обнова и надокнада за уништену, оштећену и несталу имовину, питања из радног односа – регулисање радног стажа и исплата доспелих а неисплаћених пензија, као и теме у вези са образовањем на српском језику.

Потпредседник Владе Р. Хрватске Н. Мимица истакао је опредељеност актуелне Владе Хрватске за решавање и затварање појединих отворених питања и додао да се улажу напори за завршетак процеса повратка и стварања одрживих решења.

Помоћник министра за регионални развој и фондове ЕУ Владе Р. Хрватске С. Јанић представио је активности у процесу стамбеног збрињавања повратника и обнове објеката, са циљем да се овај процес оконча у наредних 3-5 година, у складу са реализацијом пројеката из средстава добијених на Донаторској конференцији у Сарајеву 2012. године.

Са помоћником министра образовања, знаности и спорта А. Њежић Драшковићева је разговарала о реформи основношколских и средњошколских образовних програма и укључивању садржаја од важности за идентитет националних мањина у Хрватској, и о питању школовања припадника националне мањине на матерњем језику, као и о проблему регистрације основних школа националних мањина, посебно у Вуковару. Хрватска страна је изразила захвалност што Србија ради на решавању питања превођења уџбеника на хрватски језик за све узрасте, уз спремност да се исто учини и у Р. Хрватској.

Председник Владиног савета за националне мањине А. Толнауер представио је рад Савета, посебно у домену финансирања пројеката српске мањине у Р. Хрватској који доприносе јачању положаја и очувању идентитета, као и обезбеђивању неометаног функционисања културне аутономије.

Функционери хрватске Владе током разговора истакли су да Влада Хрватске намерава да отвори Канцеларију за ефикасно и убрзано решавање питања која се односе на положај и права Срба у Хрватској.

Обе стране су се сагласиле око тога да треба обновити рад Међудржавног мешовитог одбора.

Посета Загребу значајно је медијски забележена, уз присуство новинара агенције „Хина“, Хрватске радио-телевизије, РТЛ телевизије, агенције „Танјуг“, агенције „Бета“, Новости, Радио Дунава, а већина медија у земљи преузела је садржаје са наведених агенција.

**Д И Р Е К Т О Р**

**др Славка Драшковић**